પ્રદેશ કોંગ્રેસના નેતાઓ વચ્ચે જ પક્ષ વિરોધી કામ કરનારા લોકો સામે પગલાં ભરવામાં ફાટફૂટ છે. કેટલાક નેતા આવા લોકોનો બચાવ કરે છે તો કેટલાક નેતાઓ કડક પગલાં ભરવામાં માને છે. આમ નેતાઓમાં એકસૂર જોવા મળતો નથી. પગલાં લેવામાં જે વિલંબ થઈ રહ્યો છે તેની પાછળનું પણ આ જ કારણ છે. વિધાનસભા કોંગ્રેસ પક્ષના નેતાઓ અને સંગઠન વચ્ચે સંકલનનો અભાવ જોવા મળી રહ્યો છે. વિધાનસભાની ચૂંટણી બાદ ગુજરાતમાં કોંગ્રેસ મજબૂત અને નવા જોમ સાથેની જોવા મળશે તેવું લાગતું હતું, પણ હાલ તો ઊલટું દ્રશ્ય જોવા મળી રહ્યું છે. વિધાનસભામાં પરેશ ધાનાણીની આગેવાની હેઠળ યુવા નેતાઓ હાલ મોરચો સંભાળી રહ્યા છે, પણ તેને સિનિયર નેતાઓનું જરૃરી માર્ગદર્શન ન મળતું હોવાનું ચિત્ર ઊપસી રહ્યું છે.